**Жәлил Кейекбаев- халыҡ йөрәгендә мәңгелек**

Күгәреп ятҡан күк арҡа-

Рәсәй тигән илем бар,

Дуҫтар өсөн ҡуналҡа-

Башҡорт тигән илем бар.

Рәсәй уландарына-

Башҡорт туғандарыма

Пар күңелдән-йөрәктән

Әйтә торған серем бар,

Әйтә торған серем бар.

Бөгөнгө байрамыбыҙ ошо ҡобайырҙың авторы, яҙыусы һәм тел ғалимы, профессор Жәлил Ғиниәт улы Кейекбаевҡа арнала. 2021 йылдың 25 октябрендә уның тыуыуына 110 йыл . Жәлил Кейекбаев һәр эштә тәүәккәл, киң һәм яңыса ҡарашлы, күп белемле, һәр саҡ яғымлы, алсаҡ, олоға ла, кесегә лә берҙәй мөләйем кеше, төрлө йүнәлештә эщләүсе арҙаҡлы ғалим ине. Ул ана шулай кешеләрҙә һирәк була торған бөтә гүзәл сифаттарҙы үҙендә берләштереүсе, бер үк ваҡытта бөйөк тә, ябай ҙа шәхес булып ҡалды.

**“Йәшлек” ғәзитенең хәбәрсеһе**: (Һәр сығыш яһаған хәбәрселәр, белгестәр, телсе ғалмдарҙың исем шәрифтәре экранда яҙыла, яҙыусы-ғалим Жәлил Кейекбаев тураһында мәғлүмәттәр яҡтыртылып бара, слайдтар күрһәтелә).

Жәлил Кейекбаев 1911 йылдың 25 октябрендә Башҡортостандың Ғафури районы Ҡаранйылға ауылында тыуған. Күршеләге Сәйетбаба ауылында башланғыс, Маҡарҙа колхоз йәштәре мәктәбен тамамлай. 1929-1932 йылда Өфөләге педагогия училищеһында уҡый. 1937 йылда уның герман филология бүлеген тамамлай. Бер йыл самаһы Мәскәү өлкәһенең Рошальск ҡалаһында немец телен уҡыта.

**Тарих тел һәм әҙәбиәте институтынан килгән белгес:**

1943-1944 йылдарҙа Башҡортостанда китап нәшриәтенең баш мөхәррире булып эшләй. Башҡортостан мәктәптәрендә һәм юғары уҡыу йортонда немец,рус теленән уҡыта. 1948 йылда кандидатлыҡ диссертацияһын яҡлай.1951 йылдан башлап һуңғы көндәренә тиклем Башҡорт Дәүләт Университетынла уҡыта. Ошонда эшләү дәүерендә проректор вазифаһын башҡара, докторлыҡ диссертацияһын яҡлағас, профессор дәрәжәһенә күтәрелә.

**“Ағиҙел” журналының хәбәрсеһе:**

Бөйөк Ватан һуғышы йылдарында үҫмер сағынан сатан ҡалған. Ж. Кейекбаев хәрби хеҙмәткә алынмай, тыуған районының Сәйетбаба урта мәктәбендә директор булып эшләй. Шул ук ваҡытта әҙәби ижад менән шөғөлләнергә лә ваҡыт таба, прозала үҙен һынап ҡарай.1946 йылда**“**Туғандар һәм таныштар**”** романын тамамлай. Был әҫәрҙе халыҡ романы тип әйтергә була. Башҡорт халҡының тормош-көнкүреш, фиҙакә көрәш юлын сағыу образдар аша художестволы оҫталыҡ менән тасуир итә.

**“Туғандар һәм таныштар”** романынан өҙөктәр тыңлап китәйек.

Ташбаткан ауылы үркәсле-үркәсле бейек тауҙар итәгендә, бер битләстә, тау ҡуйынына һыйынып ҡына ултырған. Уның көнсығыш яғындағы ҡайкайып торған тауҙар ауыл өҫтөнә ҡолай яҙып тора. Шул тауҙар менән Урал башалана. Артабан инде береһенең өҫтөнән икенсеһе аша ҡарап торған һыҙма тауҙар китә. Тауҙарҙың бүлкәттәре араһында тәрән уялар бар.Уя эсенән киткән тумалаҡ юл тау башына, һыртҡа, алып менә. Тау башынан бөтә тирә-як аяқ аҫтында ятҡан кеүек кенә күренә, һырт менән арыраҡ китһәң, тумалак юл бара-бара ла яҙлыға.Артабан әҙәм аяғы баҫмаған урмандар башлана. Унда тик йәй көнө, алпан-толпан баҫып, лапы, шырлыҡ араһында айыуҙар ғына йөрөйҙәр; улар сөрөк киҫкәләрҙе туҙҙырып китәләр. Ә ҡышҡа табан, ятыр ҡар яуғас, улар инде өң ҡаҙып кереп, йоҡларға яталар.

Ташбатҡан ауылын һуғарып, ҙур гына бер йылға ята. Уны Үҙәште тиҙәр. Ауыл шул йылғаны һыулай. Үҙәште ауылдың көнсығыш яғынан, тау-таш араһынан, ҡая таштарға бәрлегә-бәрлегә, тау мoрoндарында бөгөлдәр яһап, шаршылы-ятыулы булып, ашкынып ағып килеп сыға. Ауылды уҙғас, йылға, туғайҙар буйлап, эре-эре ялбыр тирәктәр төбөнән талғын ғына аға башлай һәм, әрәмә араларында айырсалар яһап, ҡолаҡтарға бүленеп китә. Яҙғы һыу-һүл ваҡыттарында Үҙәште ярҙан ярға таша. Ул, туғайҙарға, әрәмәләргә йәйелеп китеп, ҡылаларға, йырындарға тармаҡлана, тирәк төптәренә һыу һөрөнтө ағас килтереп өйә. Һыу һөрөп килтергән ағас, сытыр-сотор йәйҙең йәй буйы лапы булып ята.

Үҙәште йылғаһынан яҙғы ташҡында ҡыуғын ҡыуалар, haл һаллайҙар. Ташбатҡан ауылында ҡыуғынды, «арыу кәсеп, аҡсалы кəсеп», тиҙәр. Ләкин ҡыуғынға типһә тимер өҙөрлөк көслө, йөрәкле егеттәр генә йөрөй, ни өсөн тиһәң, ҡыуғын бик хәтәр эш: тамырға эләгеп торған йә төбөнә эркелеп килеп тығылған бүрәнәләрҙе багор менән төрткөләп ағыҙғанда, ҡыуғынсы ҡайһы саҡта, яҙатайым һыуға төшөп, ағып та китә һәм һыуға батып үлә. Дөрөҫ, ундай хәлдәр һирәк була булыуын. Күп вакытта һыуға төшкән ҡыуғынсы, байтак ер ағып барғас, яр ситендәге ағастарҙың ботағына, сыбыҡ-сабыҡҡа йәбешеп, нисек кәрәк килеп сыға, сөнки Үҙәште — тау йылғаһы һәм ялан йылғалары шикелле уның кешене тарта торған өйрөлмәктәре юҡ. Шуға күрә Үзәште һыуға төшкән кешене һәр ваҡыт өҫкә ташлай, батырмай.

1944 йылда Советтар Союзы Геройы Зөбәй Үтәғоловҡа арналған күләмле очерыгы айырым китап булып баҫылып сыға.Ж. Кейекбаев уны һуғыштағы оло батырлыҡтың ҡайнар эҙҙәре буйлап яҙған.

Ижадының артабанғы осоронда ул балалар өсөн күп кенә әкиәттәр ижад итә. 2011 йылдағы “Урман әкиәттәре” исемле китабы рус, инглиз, немец, төрөк телдәрендә баҫылып сыға “Дуҫлыҡ” тигән мажаралы повесы Бөйөк Ватан һуғышы осорондағы үҫмерҙәр тормошон сағылдыра.

Беҙҙең уҡыусылар **”Айыу һәм бал ҡорттары”** әкиәтенән өҙөк сәхнәләштерҙеләр. Ҡарап үтәйек.

**СССР Фәндәр академияһынан килгән белгес :**

Эйе, Ж. Кейекбаев ошо уҡыу йортонда диссертация яҡлап, профессор булып китә. Шулай уҡ Н.К. Дмитриев етәкселегендә аспирантурала уҡыуы төркисе – лингвист булып китеүендә хәл иткес роль уйнай. Аспирантураны уңышлы тамамлап, 1948 йылда ул Мәскәү дәүләт университетында “Башҡорт әҙәби теленең дөрөҫ әйтелеше” тигән темаға диссертация яҡлай. 1958 йылда уның “Башҡорт диалекттары һәм уларҙың тарихына ҡыҫҡаса инеш” тигән күләмле ғилми хеҙмәте донъя күрә. “ Башҡорт теленең фонетикаһы “ тигән монография яҙа. Атҡаҙанған фән эшмәкәре булараҡ, “Хәҙерге башҡорт теленең лексикаһы һәм фразеологияһы” тигән хеҙмәте донъя күрә. Дәреслектәр сығарыуға ла күп көс һала. Үкенескә ҡаршы, 1968 йылда үлеп ҡалыуы сәбәпле, үҙе үлгәндән һуң ғына “ Урал-Алтай тел белеменә инеш” тигән китабы баҫылып сыға. Дөйөм алғанда, башҡорт теленең дөрөҫ әйтелеше, диалекттары, ер-һыу атамалары, лексикаһы һәм фразеологияһы буйынса тикшереүҙәр алып бара, дәреслектәр, уҡыу ҡулланмалары яҙа. Телсе, ғалим 50-нән ашыу сит телде яҡшы белә. Немец һәм венгр телдәренән башҡортсаға туранан-тура тәржемәләр яһай.

**БДУ-нан килгән ғалим:**

Ғалим-яҙыусы Ж. Кейекбаев махсус курстар һәм махсус семинарҙарға ла ҙур әһәмиәт бирә, республикабыҙҙың журналистарға ҡытлыҡ кисереүен иҫәпкә алып, хатта махсус төркөмсәләр ойоштора.

Уларҙы тамамлаған һәләтле студенттар аҙаҡтан гәзит һәм журналдарҙың, радио һәм телевидениеның иң күренекле журналистары булып китә. Әйткәндәй, Ж. Кейекбаев уҙе лә һәр саҡ ваҡытлы матбуғат менән тиң бәйләнештә була, тел сафлығы хаҡында даими хәстәрлек күрә, журналистика, теле-радио хеҙмәтенә теләһә ҡасан ярҙам ҡулы һуҙырға әҙер тора. Әллә күпме газета биттәрендә сыҡҡан мәҡәләләргә төҙәтмәләр индерә.

Ғорурланам! Беҙҙең төбәк  
Жәлил Кейекбай ере  
Жәлил Кейекбай мәктәбе  
Жәлил Кейекбай иле.  
  
Жәлил Кейекбай муҙейы  
Сәсән Кейекбай теле.  
Жәлил аға ҡобайыры,  
Жәлил Кейекбай йыры.

Башҡорттарҙан оло Шәхес  
Ғорур рухлы Кейекбай.  
Күп дәреслектәр авторы  
Ижады киң, теле бай.

Бала саҡтан белемгә  
Ынтылышы ҙур була.  
Юғары вуздарҙа уҡып  
Белемгә эйә була.  
  
Ғалим исемен йөрөтә  
Сәйетбаба мәктәбе.  
Таҡтаташ, һәйкәл ҡуйылды  
Ҙур ихтирам билдәһе.  
  
Оҙон халыҡ йырҙарын да  
Гел яратып йырланы.

Ғәйрәтле, көслө “Һанаҡа”  
Мәндем буйлап яңғыраны.

Аңлы ҡарашы, аҡылы  
Фән донъяһын байҡаны.  
Изге эштәре, белеме  
Ҙур асыштар яһаны.  
  
Әүҙем йәмәғәтсе, етәксе  
Бик күптәргә яҡын кәңәшсе.  
Фәнни белем булды иңендә  
Яуаплылыҡ тойҙо күңелендә.

Ғилем данын яҡлаусы  
Башҡорт телен данлаусы  
Булдығыҙ һеҙ Кейекбай  
Бөгөн һеҙҙе ил данлай.  
  
Данлы башҡорт илендә  
Шанлы башҡорт ерендә  
Хеҙмәт баһағыҙ юғалмаҫ  
Халыҡтар күңелендә.

Ж. Кейекбаевтың ғүмере, бер мәлдә генә күк көмбәҙен һыҙып үткән метеор кеүек, ҡыҫҡа була. Ҡыҫҡа, ләкин ифрат мәғәнәле, тос йөкмәткеле һәм мәңгелек. Эйе, мәңгелек. Бит кеше ғүмеренең оҙонлоғо үтелгән юлдарына, йәшәгән йылдарының күплеге менән түгел, бәлки шул йылдар һуҙымында башҡарған эштәрҙең күләме, асылы һәм әһәмиәте менән билдәләнә. Тап ошоноң менән Ж. Кейекбаев халыҡ йөрәгендә мәңгелек.